Author: fatra-hu
Last saved by: sulik

Predkladacia správa

Vzhľadom na mimoriadnu závažnosť pretrvávajúcich situácií, kde nestabilizovaný zosuv pôdy poškodzuje majetok občanov i obcí a ohrozuje priamo životy a zdravie obyvateľov opätovne prednosta Krajského úradu v Žiline, prednosta Krajského úradu v Košiciach, prednosta Krajského úradu v Trenčíne a prednosta Krajského úradu v Prešove požiadali ministra vnútra SR o pomoc pri doriešení úhrady výdavkov v súvislosti so zosuvmi pôdy.
Ministerstvo vnútra SR v roku 2002 predložilo na rokovanie vlády SR súhrnný materiál, v ktorom boli zahrnuté všetky do tej doby nedoriešené havarijné stavy na území Slovenskej republiky. Materiál riešil úhrady výdavkov v súvislosti s mimoriadnymi udalosťami, ktoré vznikli následkom zosuvov pôdy. V materiáli boli hlavne riešené výdavky súvisiace so zistením príčin a stabilizácie týchto zosuvov. Tento materiál vláda  SR  schválila  svojím uznesením č. 737 zo dňa 3. júla 2002 a súhlasila s uvoľnením finančných prostriedkov pre štyri z deviatich lokalít vo výške 30 489 870 Sk . Táto suma bola pomerne viazaná vo výdavkoch všetkých rozpočtových kapitol. V bode B.2. uvedeného uznesenia bolo uložené ostatným piatim prednostom krajských úradov uplatniť si v etape zostavovania návrhu štátneho rozpočtu pre rok 2003 nevyhnutné finančné prostriedky na odstránenie zosuvu pôdy, v celkovej sume 44 956 608 Sk. Aj napriek tomu, že si príslušné krajské úrady uplatnili tieto finančné prostriedky, neboli im v ich kapitole zohľadnené. 
	Na podnet Ministerstva financií SR vláda SR svojím uznesením č. 346 zo dňa 7. mája  2003 zrušila uvedené uznesenie, keďže zvyšných päť lokalít nebolo rozpočtovo zabezpečených ani v roku 2003. Ministerstvo financií SR súčasne odporučilo prehodnotiť požiadavky na výšky úhrad nezávislými odbornými štruktúrami a zároveň žiadalo do financovania týchto projektov zapojiť aj orgány samosprávy. Takto prehodnotené požiadavky Ministerstvo financií SR odporučilo opätovne prerokovať vo vláde SR a finančne zabezpečiť z kapitoly Všeobecná pokladničná správa v roku 2003. Suma požadovaných finančných prostriedkov na odstránenie zosuvov pôdy v týchto piatich lokalitách sa po prehodnotení a zapojení miest a obcí na financovaní znížila o 16 565 224 Sk.
Do predkladaného materiálu okrem už spomínaných piatich lokalít bol dodatočne zaradený aj návrh na finančné zabezpečenie zosuvu pôdy v obci Plavnica. Starosta tejto obce požiadal ministra vnútra SR o pomoc v čase, keď bol už predchádzajúci materiál vypracovaný  a práve prebiehalo medzirezortné pripomienkové konanie. Dodatočne požiadal aj prednosta Krajského úradu v Žiline o zaradenie havarijného zosuvu v obci Dolná Tižina okres Žilina, kde došlo k opätovným pohybom narúšajúcim stabilitu stavieb a stabilizačné opatrenia vykonané v r. 1997 z prostriedkov obce sú len čiastočne účinné a v súčasnosti nedostatočné. Náklady na riešenie zosuvov pôdy v týchto dvoch lokalitách predstavujú sumu 14 443 340 Sk, po zapojení obcí na financovaní 14 176 440 Sk.
Po prehodnotení nákladov na sanačné práce a zapojení zainteresovaných organizácií, miest a obcí do financovania týchto projektov, predstavuje celkové zníženie nákladov na odstránenie  zosuvov  pôdy  vo   všetkých  lokalitách,  ktoré  sú  predmetom   tohto   materiálu 
16 832 124 Sk.
	Celkovo požadované finančné prostriedky   na  úhradu   výdavkov   spojených   so sanačnými   prácami   predstavovali   sumu  42 567 824 Sk, pričom sa odporúčalo tieto uvoľniť z rezervy vlády SR pre rozpočtovú kapitolu Krajského úradu v Žiline, Krajského úradu v Trenčíne, Krajského úradu v Prešove a Krajského úradu v Košiciach.
	V rámci medzirezortného pripomienkového konania Ministerstvo financií SR nesúhlasilo s jeho predložením na rokovanie vlády SR z dôvodu, že v tom čase v rezerve vlády SR neboli voľné disponibilné zdroje.
	V rámci rozpočtových opatrení Ministerstvo financií SR listom č. 8608/2003 ŠTT súhlasilo so zvýšením výdavkov o 13 040 tis. Sk pre kapitolu Krajského úradu v Trenčíne, určené pre lokalitu Kvášov a o 1 649 tis. SK pre kapitolu Krajského úradu v Košiciach, určené pre lokalitu  Vyšné Opátske a Krásna nad Hornádom. V ostatných kapitolách sa vzhľadom na prijatú zásadu na zníženie zadĺženosti kapitol, tento priestor nevytvoril.
	Predložená informácia nebola zaslaná na medzirezortné pripomienkové konanie v súlade s ustanovením písm. a ods. 6 čl. 10 Smernice na prípravu a predkladanie materiálov na rokovanie vlády Slovenskej republiky.
	Informácia nemá finančný, ekonomický, enviromentálny vplyv a ani vplyv na zamestnanosť.